
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 25 mai 2011          

 P l - x  260/2011               


AVIZ
asupra propunerii legislative pentru stimularea înfiinţării de întreprinderi micro, mici şi mijlocii în mediul rural, în domeniul producţiei agroalimentare
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă pentru stimularea înfiinţării de întreprinderi micro mici şi mijlocii în mediul rural, în domeniul producţiei agroalimentare, trimisă cu adresa nr. Pl. x. 260 din 9 mai 2011 şi înregistrată cu nr. 31/415 din 12 mai 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 24 mai 2011.

Senatul, în calitate de primă Cameră sesizată, a respins propunerea legislativă în şedinţa din 4 mai 2011.
Iniţiativa legislativă are ca obiect de reglementare stimularea înfiinţării de întreprinderi micro, mici şi mijlocii în mediul rural, în domeniul producţiei agroalimentare, în vederea promovării produselor şi al realizării unor venituri suplimentare la bugetele locale.
Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ, transmis cu adresa nr. 1431 din 2 decembrie 2010 şi punctul de vedere al Guvernului, transmis cu adresa nr. 315 din 11 februarie 2011, prin care nu susţine adoptarea acestei iniţiative legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât nu sunt îndeplinite cerinţele constituţionale şi legale privind indicarea sursei de finanţare din care se vor asigura cheltuielile ocazionate de aplicarea acestui program.
În raport de obiectul şi conţinutul reglementării, propunerea legislativă face parte din categoria legilor ordinare. 

